*****

ΚΑΝΟΝΙΣΜΟΣ (ΕΟΚ) αριθ. 1799/87 ΤΟΥ ΣΥΜΒΟΥΛΙΟΥ

της 25ης Ιουνίου 1987

σχετικά με το ιδιαίτερο καθεστώς εισαγωγών αραβοσίτου και σόργου στην Ισπανία για την περίοδο 1987-1990

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι, μέσα στα πλαίσια της συμφωνίας μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής σχετικά με την περάτωση των διαπραγματεύσεων δυνάμει του άρθρου XXIV.6 της Γενικής Συμφωνίας Δασμών και Εμπορίου (GATT), που εγκρίθηκε με την απόφαση 87/224/ΕΟΚ (2), η Κοινότητα αναλαμβάνει την υποχρέωση να ανοίξει, για τα έτη 1987 έως 1990, ετήσια ποσόστωση για την εισαγωγή στην Ισπανία 2 εκατομμυρίων τόνων αραβοσίτου και 0,3 εκατομμυρίων τόνων σόργου, αφού αφαιρεθούν οι ποσότητες ορισμένων προϊόντων υποκατάστασης των σιτηρών που εισάγονται στη χώρα αυτή στη διάρκεια του ίδιου έτους, είτε άμεσα είτε έμμεσα· ότι οι ποσότητες αραβοσίτου και σόργου που εισάγονται πρέπει να χρησιμοποιούνται ή να μεταποιούνται στην Ισπανία·

ότι η εκτέλεση της συμφωνίας μεταξύ της Ευρωπαϊκής Οικονομικής Κοινότητας και των Ηνωμένων Πολιτειών μπορεί να σχεδιαστεί είτε στα πλαίσια καθεστώτος μείωσης της εισφοράς, είτε με απευθείας αγορά στη διεθνή αγορά· ότι η συμφωνία αυτή, της οποίας κίνητρο αποτέλεσε η προσχώρηση της Ισπανίας στην Κοινότητα, αποτελεί μεταβατικό μέτρο· ότι, ωστόσο, οι εισαγωγές αραβοσίτου και σόργου που πραγματοποιούνται στην Ισπανία στα πλαίσια της εν λόγω συμφωνίας με προτιμησιακούς όρους, ενδέχεται να προκαλέσουν δυσχέρειες για την κοινοτική αγορά· ότι, για να αντιμετωπισθεί η κατάσταση αυτή, πρέπει να προβλεφθούν τα κατάλληλα μέτρα, και ιδίως η δυνατότητα εφαρμογής αντισταθμιστικού δασμού στα μεταποιημένα προϊόντα που εξάγονται είτε προς τις τρίτες χώρες είτε προς την Κοινότητα·

ότι ο κανονισμός (ΕΟΚ) αριθ. 486/85 του Συμβουλίου της 26ης Φεβρουαρίου 1985 σχετικά με το καθεστώς που εφαρμόζεται σε γεωργικά προϊόντα και σε ορισμένα εμπορεύματα που προκύπτουν από τη μεταποίηση γεωργικών προϊόντων, καταγωγής των κρατών της Αφρικής, της Καραϊβικής και του Ειρηνικού (κράτη ΑΚΕ) ή των υπερποντίων χωρών και εδαφών (3), όπως τροποποιήθηκε τελευταία από τον κανονισμό (ΕΟΚ) αριθ. 73/87 της Επιτροπής (4), προβλέπει ιδίως μείωση κατά 50 % της εισφοράς που εφαρμόζεται στο σόργο καθώς και μείωση μικρότερης σημασίας της εισφοράς που εφαρμόζεται στον αραβόσιτο· ότι ο συνδιασμός του πλεονεκτήματος αυτού και της μείωσης που προβλέπεται στο πλαίσιο του παρόντος κανονισμού μπορεί να προκαλέσουν διαταραχές στην ισπανική αγορά σιτηρών· ότι μπορεί να αντιμετωπισθεί η κατάσταση αυτή με τον καθορισμό ειδικής μείωσης της εισφοράς που εφαρμόζεται στον αραβόσιτο και στο σόργο που εισάγονται στα πλαίσια του παρόντος κανονισμού·

ότι πρέπει να προβλεφθούν διατάξεις σχετικές με την κάλυψη των ενεργειών που προκύπτουν από τον παρόντα κανονισμό σύμφωνα με τους μηχανισμούς που προβλέπονται από τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (5), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (6), και από τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων σπό το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (7), όπως τροποποιήθηκε τελευταία από τον κανονισμό (ΕΟΚ) αριθ. 801/87 (8) ·

ότι, εξάλλου, επειδή πρόκειται για την εφαρμογή διεθνούς συμφωνίας μεταξύ μιας τρίτης χώρας και της Κοινότητας, οι προκύπτουσες ενέργειες θα έπρεπε να χρηματοδοτούνται εξ ολοκλήρου από την Κοινότητα· ότι είναι σκόπιμο, συνεπώς, να γίνει παρέκκλιση από το άρθρο 6 τελευταίο εδάφιο του κανονισμού (ΕΟΚ) αριθ. 1883/78,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από το 1987 και για περίοδο 4 ετών, οι εισαγωγές από τρίτες χώρες, για τη θέση σε ελεύθερη κυκλοφορία στην Ισπανία, ετήσιας ποσότητας κατ' ανώτατο όριο 2 εκατομμυρίων τόνων αραβοσίτου και 0,3 εκατομμυρίων τόνων σόργου, πραγματοποιούνται με τους όρους που καθορίζονται στα ακόλουθα άρθρα.

Άρθρο 2

1. Οι ετήσιες ποσότητες που προβλέπονται στο άρθρο 1 μειώνονται, σύμφωνα με λεπτομέρειες που θα καθοριστούν, κατά τις ποσότητες γλουτένης αραβοσίτου, υπολειμμάτων ζυθοποιίας και πολτών εσπεριδοειδών που εισάγονται στην Ισπανία από τρίτες χώρες. Στην περίπτωση που θα διαπιστωνόταν ότι οι ποσότητες αυτών των ιδίων προϊόντων που εισάγονται στην Ισπανία υπό την κάλυψη εγγράφων που δικαιολογούν τον κοινοτικό τους χαρακτήρα αυξάνονται μη κανονικά, λαμβάνονται τα απαραίτητα μέτρα σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 (1).

2. Για το 1987, οι ποσότητες αραβοσίτου και σόργου που εισάγονται στα πλαίσια του κανονισμού (ΕΟΚ) αριθ. 2913/86 (2) δεν περιλαμβάνονται στις ποσότητες που προβλέπονται στο άρθρο 1.

3. Οι ποσότητες αραβοσίτου και σόργου που προβλέπονται στο άρθρο 1 προορίζονται για τη μεταποίηση ή χρησιμοποίηση στην Ισπανία.

Άρθρο 3

1. Με την επιφύλαξη του άρθρου 4, κατά την εισαγωγή αραβοσίτου και σόργου στη Ισπανία και μέσα στα ποσοτικά όρια που καθορίζονται στο άρθρο 2, εφαρμόζεται μείωση της εισφοράς που καθορίζεται σύμφωνα με το άρθρο 13 του κανονισμού (ΕΟΚ) αριθ. 2727/75.

2. Το ποσό της μείωσης καθορίζεται, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75, σε επίπεδο τέτοιο ώστε να αποφεύγονται οι διαταραχές στην ισπανική αγορά. Η μείωση μπορεί επίσης να καθορίζεται με διαδικασία διαγωνισμού.

Η μείωση μπορεί να διαφοροποιηθεί σε περίπτωση εισαγωγής αραβοσίτου και σόργου στην Ισπανία στα πλαίσια του κανονισμού (ΕΟΚ) αριθ. 486/85.

3. Η μείωση εφαρμόζεται στις εισαγωγές αραβοσίτου και σόργου που πραγματοποιούνται στην Ισπανία βάσει πιστοποιητικού που ισχύει μόνο στο κράτος μέλος αυτό.

Άρθρο 4

1. Για την πραγματοποίηση των εισαγωγών που αναφέρονται στο άρθρο 1, μπορεί να αποφασισθεί, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75, ότι ο ισπανικός οργανισμός παρέμβασης προβαίνει στην αγορά, από τη διεθνή αγορά, ποσοτήτων αραβοσίτου και σόργου που πρόκειται να καθοριστούν και τις θέτει στην Ισπανία υπό το καθεστώς της τελωνειακής αποταμίευσης που προβλέπεται από την οδηγία 69/74/ΕΟΚ (3).

2. Οι ποσότητες που αγοράζονται σύμφωνα με την παράγραφο 1 πωλούνται στην εσωτερική ισπανική αγορά, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75, με όρους τέτοιους ώστε να αποφεύγονται διαταραχές της αγοράς αυτής.

3. Κατά τη θέση σε ελεύθερη κυκλοφορία, εισπράττεται γεωργική εισφορά που ισούται με το μέσο όρο των εισφορών που εφαρμόζονται στην Ισπανία, λαμβανομένου υπόψη του νομισματικού εξισωτικού ποσού, και που καθορίζονται για τα εν λόγω σιτηρά κατά τη διάρκεια των 25 πρώτων ημερών του μηνός που προηγείται της ημερομηνίας αποδοχής της δήλωσης για θέση σε ελεύθερη κυκλοφορία, μειουμένη κατά τη διαφορά μεταξύ της τιμής κατωφλίου και της τιμής παρέμβασης του ιδίου αυτού μηνός.

Η θέση σε ελεύθερη κυκλοφορία πραγματοποιείται από τον ισπανικό οργανισμό παρέμβασης.

Κατά τη πληρωμή στην οποία προβαίνουν οι αγοραστές των εμπορευμάτων στον οργανισμό παρέμβασης, η τιμή πώλησης, χωρίς την εισφορά, αντιστοιχεί με τα έσοδα από την πώληση κατά την έννοια του παραρτήματος Ι του κανονισμού (ΕΟΚ) αριθ. 3247/81 (4).

4. Η αγορά που προβλέπεται στην παράγραφο 1 θεωρείται ως παρέμβαση που προορίζεται για τη ρύθμιση των γεωργικών αγορών κατά την έννοια του άρθρου 1 παράγραφος 2 στοιχείο β) του κανονισμού (ΕΟΚ) αριθ. 729/70.

5. Οι πληρωμές που πραγματοποιούνται από τον οργανισμό παρέμβασης για τις αγορές που προβλέπονται στην παράγραφο 1 αναλαμβάνονται από την Κοινότητα στο ρυθμό που γίνονται και εξομοιούνται με τις δαπάνες που αναφέρονται στο άρθρο 2 του κανονισμού (ΕΟΚ) αριθ. 1883/78. Ο ισπανικός οργανισμός παρέμβασης προβαίνει στη λογιστική καταχώρηση της αξίας του εμπορεύματος, που αγοράζεται με τιμή «μηδέν», στο λογαριασμό που αναφέρεται στο άρθρο 4 του κανονισμού (ΕΟΚ) αριθ. 1883/78.

Το άρθρο 6 τελευταίο εδάφιο του κανονισμού (ΕΟΚ) αριθ. 1883/78 δεν εφαρμόζεται για τη χρηματοδότηση των υλικών ενεργειών που προκύπτουν από την αποθεματοποίηση των αγορασμένων προϊόντων.

Άρθρο 5

Η Επιτροπή προβαίνει, με συχνότητα που πρόκειται να προσδιοριστεί, στη λογιστική καταχώρηση:

- των ποσοτήτων αραβοσίτου και σόργου που εισάγονται στην Ισπανία από τρίτες χώρες,

- των ποσοτήτων γλουτένης αραβοσίτου, υπολειμμάτων ζυθοποιίας και πολτών εσπεριδοειδών που εισάγονται στην Ισπανία.

Για το σκοπό αυτό, οι ισπανικές αρχές παρέχουν τακτικά στην Επιτροπή όλες τις απαραίτητες πληροφορίες.

Άρθρο 6

Οι εισαγωγές που αναφέρονται στο άρθρο 2 πραγματοποιούνται, όσον αφορά ένα συγκεκριμένο έτος, το αργότερο μέχρι το τέλος Φεβρουαρίου του επομένου έτους.

Άρθρο 7

Σε περίπτωση διαταραχής των αγορών των παράγωγων προϊόντων του αραβοσίτου και του σόργου, μπορεί να καθιερωθεί αντισταθμιστικός δασμός, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75, για την εξαγωγή των εν λόγω προϊόντων από την Ισπανία ή για την αποστολή τους προς τα άλλα κράτη μέλη της Κοινότητας.

Άρθρο 8

Σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75, θεσπίζονται:

- τα αναγκαία μέτρα που εξασφαλίζουν ότι τα σιτηρά που επωφελήθηκαν από τη μείωση της εισφοράς μεταποιούνται ή χρησιμοποιούνται στην Ισπανία· τα μέτρα αυτά μπορούν ιδίως να προβλέπουν τη σύσταση εγγύησης,

- οι άλλες λεπτομέρειες εφαρμογής του παρόντος κανονισμού, και ιδίως εκείνες που αφορούν την έκδοση των πιστοποιητικών εισαγωγής· οι λεπτομέρειες αυτές μπορούν να προβλέπουν ότι τα πιστοποιητικά εκδίδονται μόνο στην Ισπανία και μετά από συμφωνία με την Επιτροπή.

Άρθρο 9

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 25 Ιουνίου 1987.

Για το Συμβούλιο

Ο Πρόεδρος

H. DE CROO

(1) Γνώμη που διατυπώθηκε στις 19 Ιουνίου 1987 (δεν δημοσιεύθηκε ακόμη στην Επίσημη Εφημερίδα).

(2) ΕΕ αριθ. L 98 της 10. 4. 1987, σ. 1.

(3) ΕΕ αριθ. L 61 της 1. 3. 1985, σ. 4.

(4) ΕΕ αριθ. L 11 της 13. 1. 1987, σ. 23.

(5) ΕΕ αριθ. L 94 της 28. 4. 1970, σ. 3.

(6) ΕΕ αριθ. L 362 της 31. 12. 1985, σ. 17.

(7) ΕΕ αριθ. L 216 της 5. 8. 1978, σ. 1.

(8) ΕΕ αριθ. L 79 της 21. 3. 1987, σ. 14.

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 272 της 24. 9. 1986, σ. 1.

(3) ΕΕ αριθ. L 58 της 8. 3. 1969, σ. 7.

(4) ΕΕ αριθ. L 327 της 14. 11. 1987, σ. 1.